b'\n_START_ARTICLE_\nAnguatib\n_START_SECTION_\nDescripci\xc3\xb3\n_START_PARAGRAPH_\nLa seva mida es troba entre 22 i 30 cent\xc3\xadmetres, t\xc3\xa9 un pes de nom\xc3\xa9s 0,5 quilograms i gaireb\xc3\xa9 no t\xc3\xa9 cua. El seu pelatge t\xc3\xa9 una coloraci\xc3\xb3 que varia del groc marron\xc3\xb3s al daurat. El seu musell \xc3\xa9s m\xc3\xa9s punxegut que el d\'altres lor\xc3\xadsids i aix\xc3\xb2, juntament amb les seves orelles arrodonides, li d\xc3\xb3na un aspecte d\'\xc3\xb3s, del qual li prov\xc3\xa9 el seu nom en alemany:B\xc3\xa4renmaki "l\xc3\xa8mur \xc3\xb3s".\n_START_SECTION_\nDistribuci\xc3\xb3\n_START_PARAGRAPH_\nEls anguatibs viuen a l\'\xc3\x80frica tropical, a Nig\xc3\xa8ria, Camerun i el nord de la Rep\xc3\xbablica Democr\xc3\xa0tica del Congo.\n_START_SECTION_\nComportament\n_START_PARAGRAPH_\n\xc3\x89s un animal solitari, nocturn i arbor\xc3\xadcola, que prefereix viure al sotabosc i les capes baixes dels boscos i que passa el dia amagat entre les fulles. Com tot els lor\xc3\xadsids es caracteritza pels seus moviments lents._NEWLINE_La dieta dels anguatibs est\xc3\xa0 formada b\xc3\xa0sicament per insectes (principalment erugues) i, ocasionalment, per fruits. Gr\xc3\xa0cies a la seva cura en els moviments i el seu sentit de l\'olfacte, pot aguaitar i apropar-se tranquil\xc2\xb7lament a la seva presa i atrapar amb un moviment r\xc3\xa0pid com un llamp._NEWLINE_Els mascles s\'aparellen amb totes les femelles disponibles, el territori de les quals s\'encavalca amb el d\'ells. La c\xc3\xb2pula t\xc3\xa9 lloc penjant d\'una branca i el per\xc3\xadode de gestaci\xc3\xb3 t\xc3\xa9 una durada de 130 dies, despr\xc3\xa9s dels quals les femelles donen a llum una \xc3\xbanica cria. Els nounats s\'agafen els primers dies al ventre de la mare i posteriorment aquesta els deixa en una branca "segura", mentre cerca aliment. Al cap de 3 o 4 mesos la mare deslleta la seva cria i als 6 mesos aquesta se separa de la seva mare i esdev\xc3\xa9 sexualment madura cap al 8\xc3\xa8 mes. L\'esperan\xc3\xa7a de vida dels anguatibs \xc3\xa9s de m\xc3\xa9s de 13 anys.'